amanoisuno/poet huggingface dataset:
菩萨蛮 其一 温庭筠
小山重叠金明灭，鬓云欲度香腮雪。懒起画蛾眉，弄妆梳洗迟。照花前后镜，花面交相映。新帖绣罗襦，双双金鹧鸪。
菩萨蛮 其二 温庭筠
水晶帘里玻璃枕，暖香惹梦鸳鸯锦。江上柳如烟，雁飞残月天。藕丝秋色浅，人胜参差剪。双鬓隔香红，玉钗头上风。
菩萨蛮 其三 温庭筠
蕊黄无限当山额，宿妆隐笑纱窗隔。相见牡丹时，暂来还别离。翠钗金作股，钗上蝶双舞。心事竟谁知，月明花满枝。
菩萨蛮 其四 温庭筠
翠翘金缕双鸂鶒，水纹细起春池碧。池上海棠梨，雨晴红满枝。绣衫遮笑靥，烟草粘飞蝶。青琐对芳菲，玉关音信稀。
菩萨蛮 其五 温庭筠
杏花含露团香雪，绿杨陌上多离别。灯在月胧明，觉来闻晓莺。玉钩褰翠幕，妆浅旧眉薄。春梦正关情，镜中蝉鬓轻。
菩萨蛮 其六 温庭筠
玉楼明月长相忆，柳丝袅娜春无力。门外草萋萋，送君闻马嘶。画罗金翡翠，香烛消成泪。花落子规啼，绿窗残梦迷。
菩萨蛮 其七 温庭筠
凤凰相对盘金缕，牡丹一夜经微雨。明镜照新妆，鬓轻双脸长。画楼相望久，栏外垂丝柳。音信不归来，社前双燕回。
菩萨蛮 其八 温庭筠
牡丹花谢莺声歇，绿杨满院中庭月。相忆梦难成，背窗灯半明。翠钿金压脸，寂寞香闺掩。人远泪阑干，燕飞春又残。
菩萨蛮 其九 温庭筠
满宫明月梨花白，故人万里关山隔。金雁一双飞，泪痕沾绣衣。小园芳草绿，家住越溪曲。杨柳色依依，燕归君不归。
菩萨蛮 其十 温庭筠
宝函钿雀金鸂鶒，沉香阁上吴山碧。杨柳又如丝，驿桥春雨时。画楼音信断，芳草江南岸。鸾镜与花枝，此情谁得知。
菩萨蛮 其十一 温庭筠
南园满地堆轻絮，愁闻一霎清明雨。雨后却斜陽，杏花零落香。无言匀睡脸，枕上屏山掩。时节欲黄昏，无聊独倚门。
菩萨蛮 其十二 温庭筠
夜来皓月才当午，重帘悄悄无人语。深处麝烟长，卧时留薄妆。当年还自惜，往事那堪忆。花落月明残，锦衾知晓寒。
菩萨蛮 其十三 温庭筠
雨暗夜合玲珑日，万枝香袅红丝拂。闲梦忆金堂，满庭萱草长。绣帘垂簏簌，眉黛远山绿。春水渡溪桥，凭栏魂欲消。
菩萨蛮 其十四 温庭筠
竹风轻动庭除冷，珠帘月上玲珑影。山枕隐秾妆，绿檀金凤凰。两蛾愁黛浅，故国吴宫远。春恨正关情，画楼残点声。
更漏子 其一 温庭筠
柳丝长，春雨细，花外漏声迢递。惊塞雁，起城乌，画屏金鹧鸪。香雾薄，透帘幕，惆怅谢家池阁。红烛背，绣帘垂，梦长君不知。
更漏子 其二 温庭筠
星斗稀，钟鼓歇，帘外晓莺残月。兰露重，柳风斜，满庭堆落花。虚阁上，倚栏望，还似去年惆怅。春欲暮，思无穷，旧欢如梦中。
更漏子 其三 温庭筠
金雀钗，红粉面，花里暂时相见。如我意，感君怜，此情须问天。香作穗，蜡成泪，还似两人心意。山枕腻，锦衾寒，觉来更漏残。
更漏子 其四 温庭筠
相见稀，相忆久，眉浅淡烟如柳。垂翠幕，结同心，待郎熏绣衾。城上月，白如雪，蝉鬓美人愁绝。宫树暗，鹊桥横，玉签初报明。
更漏子 其五 温庭筠
背江楼，临海月，城上角声呜咽。堤柳动，岛烟昏，两行征雁分。京口路，归帆渡，正是芳菲欲度。银烛尽，玉绳低，一声村落鸡。
更漏子 其六 温庭筠
玉炉香，红蜡泪，偏照画堂秋思。眉黛薄，鬓云残，夜长衾枕寒。梧桐树，三更雨，不道离情正苦。一叶叶，一声声，空阶滴到明。
归国遥·香玉 温庭筠
香玉，翠凤宝钗垂簏簌，胜金粟，越罗春水绿。画堂照帘残烛，梦余更漏促。谢娘无限心曲，晓屏山断续。
归国遥·双脸 温庭筠
双脸，小凤战蓖金飐艳。舞衣无力风敛，藕丝秋色染。锦帐绣帷斜掩，露珠清晓簟。粉心黄蕊花靥，黛眉山两点。
酒泉子·花映柳条 温庭筠
花映柳条，闲向绿萍池上。凭栏干，窥细浪，雨萧萧。近来音信两疏索，洞房空寂寞。掩银屏，垂翠箔，度春宵。
酒泉子·日映纱窗 温庭筠
日映纱窗，金鸭小屏山碧。故乡春，烟霭隔，背兰釭。宿妆惆怅倚高阁，千里云影薄。草初齐，花又落，燕双双。
酒泉子·楚女不归 温庭筠
楚女不归，楼枕小河春水。月孤明，风又起，杏花稀。玉钗斜簪云鬟髻，裙上金缕凤。八行书，千里梦，雁南归。
酒泉子·罗带惹香 温庭筠
罗带惹香，犹系别时红豆。泪痕新，金缕旧，断离肠。一双娇燕语雕梁，还是去年时节。绿陰浓，芳草歇，柳花狂。
定西番·汉使昔年离别 温庭筠
汉使昔年离别。攀弱柳，折寒梅，上高台。千里玉关春雪，雁来人不来。羌笛一声愁绝，月徘徊。
定西番·海燕欲飞调羽 温庭筠
海燕欲飞调羽。萱草绿，杏花红，隔帘栊。双鬓翠霞金缕，一枝春艳浓。楼上月明三五，琐窗中。
定西番·细雨晓莺春晚 温庭筠
细雨晓莺春晚。人似玉，柳如眉，正相思。罗幕翠帘初卷，镜中花一枝。肠断塞门消息，雁来稀。
杨柳枝·宜春苑外最长条 温庭筠
宜春苑外最长条，闲袅春风伴舞腰。正是玉人肠绝处，一渠春水赤栏桥。
杨柳枝·南内墙东御路傍 温庭筠
南内墙东御路傍，须知春色柳丝黄。杏花未肯无情思，何事行人最断肠。
杨柳枝·苏小门前柳万条 温庭筠
苏小门前柳万条，毵毵金线拂平桥。黄莺不语东风起，深闭朱门伴舞腰。
杨柳枝·金缕毵毵碧瓦沟 温庭筠
金缕毵毵碧瓦沟，六宫眉黛惹香愁。晚来更带龙池雨，半拂栏干半入楼。
杨柳枝·馆娃宫外邺城西 温庭筠
馆娃宫外邺城西，远映征帆近拂提。系得王孙归意切，不关芳草绿萋萋。
杨柳枝·两两黄鹂色似金 温庭筠
两两黄鹂色似金，袅枝啼露动芳音。春来幸自长如线，可惜牵缠荡子心。
杨柳枝·御柳如丝映九重 温庭筠
御柳如丝映九重，凤凰窗映绣芙蓉。景陽楼畔千条路，一面新妆等晓风。
杨柳枝·织锦机边莺语频 温庭筠
织锦机边莺语频，停梭垂泪忆征人。塞门三月犹萧索，纵有垂杨未觉春。
南歌子·手里金鹦鹉 温庭筠
手里金鹦鹉，胸前绣凤凰。偷眼暗形相，不如从嫁与，作鸳鸯。
南歌子·似带如丝柳 温庭筠
似带如丝柳，团酥握雪花。帘卷玉钩斜，九衢尘欲暮，逐香车。
南歌子·鬓堕低梳髻 温庭筠
鬓堕低梳髻，连娟细扫眉。终日两相思，为君憔悴尽，百花时。
南歌子·脸上金霞细 温庭筠
脸上金霞细，眉间翠钿深。倚枕覆鸳衾，隔帘莺百啭，感君心。
南歌子·扑蕊添黄子 温庭筠
扑蕊添黄子，呵花满翠鬟。鸳枕映屏山，明月三五夜，对芳颜。
南歌子·转盼如波眼 温庭筠
转盼如波眼，娉婷似柳腰。花里暗相招，忆君肠欲断，恨春宵。
南歌子·懒拂鸳鸯枕 温庭筠
懒拂鸳鸯枕，休缝翡翠裙。罗帐罢炉熏，近来心更切，为思君。
河渎神·河上望丛柯 温庭筠
河上望丛柯，庙前春雨来时。楚山无限鸟飞迟，兰棹空伤别离。何处杜鹃啼不歇，艳红开尽如血。蝉鬓美人愁绝，百花芳草佳节。
河渎神·孤庙对寒潮 温庭筠
孤庙对寒潮，西陵风雨萧萧。谢娘惆怅倚兰桡，泪流玉箸千条。暮天愁听思归乐，早梅香满山郭。回首两情萧索，离魂何处飘泊。
河渎神·铜鼓赛神来 温庭筠
铜鼓赛神来，满庭幡盖徘徊。水村江浦过风雷，楚山如画烟开。离别橹声空萧索，玉容惆怅妆薄。青麦燕飞落落，卷帘愁对珠阁。
女冠子·含娇含笑 温庭筠
含娇含笑，宿翠残红窈窕。鬓如蝉，寒玉簪秋水，轻纱卷碧烟。雪胸鸾镜里，琪树凤楼前。寄语青娥伴，早求仙。
女冠子·霞帔云发 温庭筠
霞帔云发，钿镜仙容似雪。画愁眉，遮语回轻扇，含羞下绣帷。玉楼相望久，花洞恨来迟。早晚乘鸾去，莫相遗。
玉蝴蝶·霞帔云发 温庭筠
秋风凄切伤离，行客未归时。塞外草先衰江，南雁到迟。芙蓉凋嫩脸，杨柳堕新眉。摇落使人悲，断肠谁得知。